O familie din sectorul 1 al Capitalei, de mai bine de 20 de ani, adună gunoi pe care îl depozitează chiar în curte. Vecinii se plâng din cauza mirosului şi a şobolanilor. Mulţi dintre ei au depus plângeri la poliţie. Proprietarul s-a ales cu amenzi, însă gunoiul tot nu a dispărut.

- De peste 20 de ani vă țineți lucrurile aşa?

- Da! Şi frigiderul, şi maşina de spălat, şi aragazul, spune bărbatul.

- Aici dormiţi dumneavoastră?

- Da! Aici dorm! Vine hoţul... Pune scară să ia el ce vrea.

- Ce valoare credeţi că au toate bunurile pe care le aveţi aici?

- 5 milioane de euro!

Aşa trăieşte de 20 de ani un bărbat din Capitală. Păzind deşeurile adunate în faţa casei în care trăieşte restul familiei sale.

- Sunt fiul proprietarului. Eu am divorțat și nevasta a luat casa și lucrurile mele le-am pus şi eu sus acolo, explică Mihai Costea.

- Totuși sunt sticle goale, cutii goale, aveţi nevoie de toate acestea?

- Da, avem nevoie.

Bărbatul susţine că plângerile vecinilor nu sunt întemeiate.

Mihai Costea: Povestea lor e una, povestea mea e alta. Dumneavoastră ziceţi că e gunoi, eu zic că sunt lucrurile mele personale.

Reporter: Cum vedeți că vecinii spun că e gunoi şi de fapt nu sunt lucrurile dumneavoastră?

Mihai Costea: Păi asta e ura!

Reporter: Deci dvs nu aveți de gând să faceți nimic cu privire la tot ce e aici...

Mihai Costea: Ba da, am de gând să le aranjez în așa fel încât să-mi fac un coteţ sus sau un cort...

Reporter: De ce v-aţi pus camere de supraveghere?

Mihai Costea: Să filmăm hoţii! Să vedem cine intră pe casă!

Oamenii care locuiesc pe aceeaşi stradă sunt disperaţi însă toate plângerile depuse la poliţie nu au rezolvat nimic:

„Şi-a făcut vila din gunoaie. Este agresiv, sare la bătaie, șobolanii îmi intră în curte”.

„M-am trezit cu șobolani în beci. Vara nu pot să deschizi geamul să aerisești. Eu stau din 2000 aici și de atunci au început să adune. Pe vecini i-a terminat. Au spus că nu pot deschide ușile pt că le intră șobolanii în casă.”

„Cred că cei care stau aici au niște probleme. Strâng continuu. Vara miroase foarte urât și acum că începe să se încălzească vremea deja sunt probleme.”

În timp ce psihologii spun că bărbatul suferă de disposofobie, altfel spus colecţionarea compulsivă de obiecte fără valoare, autorităţile se declară depăşite de situaţie.

Daniel Călăraşu, şef de birou la Protecţia Mediului: „Au fost aplicate 12 sancţiuni. Toate au fost achitate. Problema este că nu avem cum să intrăm pe o proprietate privată fără acordul persoanei în cauză. În luna ianuarie am deschis un proces în instanţă pentru a-l obligă să facă curat.”

Abia după ce instanţa de judecată va da o decizie definitivă, oficialii vor putea interveni pe proprietate.